Go itshokela ba bangwe ga go reye gore o amogele se se sa siamang kana o itire yo o sa boneng fa go dirilwe phoso. Tsela nngwe e modumedikarona a akanyang ka yone kana a itshwarang ka yone e ka nna ya bo e sa tsamaisane go le kalo le ditekanyetso tsa ga Jehofa. Le fa gone a ka nna a bo a ise a fapoge mo go maswe jalo gore a ka latlhwa ke Modimo, seno e ka nna ya bo e le sesupo fela sa gore go tshwanetse ga dirwa phetogo nngwe. (Genesise 4:6, 7) A bo e le selo se se lorato jang ne fa ba ba nang le ditshwanelego tsa semoya ba leka go lolamisa motho yo o dirang phoso ka moya o o bonolo! (Bagalatia 6:1) Le fa go ntse jalo, gore o atlege fa o ntse o leka go dira seno, go botlhokwa go dira jalo ka ntlha ya go amega e seng ka moya wa go nyatsa.